Moon Knight (τηλεοπτική σειρά)

Το Moon Knight είναι αμερικανική τηλεοπτική μίνι σειρά βασισμένη στον ομώνυμο χαρακτήρα των Marvel Comics, που δημιουργήθηκε από τoν Τζέρεμι Σλέιτερ για τη συνδρομητική πλατφόρμα Disney+. Είναι η έκτη τηλεοπτική σειρά του Κινηματογραφικού Σύμπαντος της Marvel (MCU) παραγωγής των Marvel Studios. Η ιστορία της συμβαδίζει με τα γεγονότα των ταινιών και των υπόλοιπων τηλεοπτικών σειρών του MCU. Ακολουθεί τον Μαρκ Σπέκτορ και τον Στίβεν Γκραντ, δύο εκδοχές ενός άντρα με διαταραχή πολλαπλής προσωπικότητας, ο οποίος εμπλέκεται σε ένα μυστήριο που σχετίζεται με τους Αρχαίους Αιγύπτιους θεούς. Ο Σλέιτερ είναι ο βασικός σεναριογράφος της σειράς, ενώ ο Μοχάμεντ Ντιάμπ ανέλαβε επικεφαλής της σκηνοθετικής ομάδας.

Ο Όσκαρ Άιζακ πρωταγωνιστεί ως Μαρκ Σπέκτορ/Moon Knight και Στίβεν Γκραντ/Mr. Knight, με τους Μέι Καλαμάουι, Καρίμ Ελ Χακίμ, Φ. Μάρεϊ Έιμπραχαμ, Ήθαν Χοκ, Άν Ακιντζίριν, Ντέιβιντ Γκάνλι, Καλίντ Αμπντάλα, Γκασπάρ Ουλιέλ, Αντόνια Σαλίμπ, Φερνάντα Αντράντε, Ρέι Λούκας, Σοφία Ντάνου και Σαμπά Μουμπάρακ να έχουν δεύτερους ρόλους. Η σειρά ανακοινώθηκε τον Αύγουστο του 2019, με τον Σλέιτερ να συμμετέχει από τον Νοέμβριο. Ο Ντιάμπ προσλήφθηκε για να σκηνοθετήσει τέσσερα επεισόδια, ενώ το σκηνοθετικό δίδυμο, Τζάστιν Μπένσον και Άαρον Μούρχεντ, ξεκίνησαν τον Ιανουάριο του 2021 για να σκηνοθετήσουν τα άλλα δύο. Ο Άιζακ επιβεβαιώθηκε ως πρωταγωνιστής την ίδια περίοδο. Χρησιμοποίησε διαφορετικές προφορές για να διαφοροποιήσει τις διάφορες ταυτότητες του Σπέκτορ. Τα γυρίσματα έλαβαν χώρα από τον Απρίλιο μέχρι τον Οκτώβριο του 2021, αρχικά στην Ουγγαρία, και στη συνέχεια στην Ιορδανία, τη Σλοβενία και την Ατλάντα της Τζόρτζια.

Το Moon Knight έκανε πρεμιέρα στις 30 Μαρτίου 2022 και ολοκληρώθηκε στις 4 Μαΐου του ίδιου έτους. Η σειρά αποτελείται από συνολικά έξι επεισόδια και είναι μέρος της τέταρτης φάσης του MCU. Το Moon Knight έλαβε θετικές κριτικές, με ιδιαίτερους επαίνους για τις ερμηνείες (ειδικά των Άιζακ, Καλαμάουι και Χοκ), το πιο σκοτεινό ύφος συγκριτικά με τις προηγούμενες σειρές του MCU, αλλά και την απεικόνιση της διαταραχής πολλαπλής προσωπικότητας.

 Σύνοψη 
Ο Μαρκ Σπέκτορ, ένας μισθοφόρος που έχει διαταραχή πολλαπλής προσωπικότητας (μία άλλη από τις προσωπικότητες είναι ο Στίβεν Γκραντ.), εμπλέκεται σε ένα θανάσιμο μυστήριο, που σχετίζεται με τους Αρχαίους Αιγύπτιους θεούς.

 Ηθοποιοί και χαρακτήρες 
 Όσκαρ Άιζακ ως Μάρκ Σπέκτορ/Moon Knight, Στίβεν Γκραντ/Mr. Knight, και Τζέικ Λόκλεϊ:Ένας άνδρας με διαταραχή πολλαπλής προσωπικότητας, του οποίου οι προσωπικότητες είναι ξεχωριστοί χαρακτήρες, και διαφοροποιήθηκαν στο σενάριο με βάση τη συμπεριφορά τους. Ο Άιζακ επέλεξε να πάει ένα βήμα παραπέρα, δίνοντας τους διαφορετικές προφορές. Του άρεσε που μπόρεσε να κάνει "κάτι πραγματικά πολύ τρελό" με την ενσάρκωση του, που συμπεριλάμβανε την εξερεύνηση του πολύπλοκου μυαλού του Σπέκτορ. Η ενσάρκωση της καθεμίας από αυτές τις προσωπικότητες υπήρξε πραγματική πρόκληση για τον Άιζακ, καθώς απαιτούσε όλη του την ενέργεια. Αρχικά, ο Άιζακ θα γύριζε όλο το υλικό για έναν χαρακτήρα και μετά θα γύριζε στον άλλον. Μόλις άρχισε να νιώθει πιο άνετα "να χειρίζεται" και τους δύο, ήταν ευκολότερο για αυτόν να εναλλάσσεται ανάμεσά τους, κάποιες φορές και την ίδια στιγμή. Ο αδελφός του, Μάικλ Μπέντζαμιν Χερντάντεζ, έκανε τον σωσία του στα γυρίσματα, επιτρέποντας στον Άιζακ να παίζει απέναντι σε κάποιον για τις σκηνές όπου ο Μαρκ και ο Στίβεν συναντιούνται. Για να προετοιμαστεί για τον ρόλο, ο Άιζακ διάβασε το βιβλίο του Ρόμπερτ Όξναμ, Ένα Ραγισμένο Μυαλό, το οποίο αποκάλεσε τη "Βίβλο" του.
 Ο Μάρκ Σπέκτορ είναι ένας Εβραίος-Αμερικάνος μισθοφόρος που γίνεται το άβαταρ του Αιγύπτιου θεού του φεγγαριού, του Χονσού. Ο Άιζακ χρησιμοποίησε τη δική του αμερικανική προφορά για τον Σπέκτορ, και "βασίστηκε σε αυτόν τον τύπο από το Σικάγο που διώχνει τους ανθρώπους μακριά" για την ερμηνεία του ως Σπέκτορ, αποκαλώντας τον "κόπανο". Ο διευθυντής παραγωγής Κέβιν Φάιγκι περιέγραψε τον Σπέκτορ ως έναν "βίαιο" ήρωα δράσης, και είπε ότι η σειρά δεν θα δίσταζε να δείξει τη βιαιότητα του χαρακτήρα. Οι Κάρλος Σάντσεζ και ο Ντέιβιντ Τζέικ Ροντρίγκεζ υποδύονται τον Σπέκτορ ως παιδί και έφηβο, αντίστοιχα.
 Ο Στίβεν Γκραντ είναι ένας ευγενικός Βρετανός που εργάζεται σε μαγαζί δώρων, ο οποίος γίνεται ο Mr. Knight, η προσωπικότητα του Γκραντ όταν γίνεται το άβαταρ του Χονσού. Ο Άιζακ χρησιμοποίησε μία Λονδρέζικη Αγγλική προφορά για τον Γκραν, που ο ίδιος πρότεινε και ήταν επίτηδες "παράξενη και μη πειστική". Εμπνεύστηκε από τις προφορές της Εβραϊκής κοινότητας που ζει στο Ένφιλντ του Λονδίνου, αλλά και από Άγγλους κωμικούς, όπως ο ηθοποιός και παρουσιαστής Καρλ Πίλκινγκτον από τη Βρετανική κωμική ταξιδιωτική σειρά An Idiot Abroad, και τον Πίτερ Σέλερς. Ο Άιζακ πρόσθεσε ότι ο Γκραντ δεν έχει σπουδαίες κοινωνικές δεξιότητες και έχει "λαχτάρα για κοινωνικοποίηση". Ο Γκραντ έχει ένταση με τον Σπέκτορ τον πρώτο καιρό που οι δύο προσωπικότητες μαθαίνουν η μία για την ύπαρξη της άλλης. Ο Mr. Knight χρησιμοποιεί την εξυπνάδα και τις γνώσεις του Γκραντ για την αρχαία Αίγυπτο ώστε να λύνουν γρίφους και να ξεφεύγουν από φασαρίες, κάτι που αποτελεί αντίθεση με την προσωπικότητα του Σπέκτορ, τον Moon Knight.
 Ο Τζέικ Λόκλεϊ είναι μία τρίτη, πιο αδίστακτη προσωπικότητα. Ο Λόκλεϊ μιλάει στα Ισπανικά, με τον Άιζακ να απολαμβάνει που μπόρεσε να φέρει αυτό το στοιχείο της προσωπικής του ζωής στον ρόλο αντί απλώς "να προσπαθεί να εξυπηρετήσει μία ιδέα που υπήρχε στα κόμικς". Ο Άιζακ σημείωσε ότι ο Λόκλεϊ έχει κάτι "ανησυχητικό πάνω του" και περισσότερο έλεγχο από τον Σπέκτορ ή τον Γκραντ. Ο βασικός σεναριογράφος Τζέρεμι Σλέιτερ πίστευε ότι ήταν ασαφές αν ο Λόκλεϊ είχε καλές προθέσεις ή όχι, μόνο ότι είχε μία κρυφή συμφωνία με τον Χονσού, την οποία ο Σπέκτορ και ο Γκραντ αγνοούν, και φαίνεται να είναι "πολύ πιο πιστός" στην αποστολή του.
 Μέι Καλαμάουι ως Λέιλα Ελ-Φάουλι/Scarlet Scarab:Αρχαιολόγος και εξερευνήτρια, η οποία είναι η σύζυγος του Σπέκτορ και γνωρίζει πως είναι ο Moon Knight. Ο βασικός σκηνοθέτης Μοχάμεντ Ντιάμπ και η σύζυγος του Σάρα Γκόχερ ήταν "μεγάλοι οπαδοί" του χαρακτήρα της, καθώς ο τρόπος με τον οποίο ήταν γραμμένη ήταν το πώς ήθελαν να απεικονίσουν την Αίγυπτο. Η Καλαμάουι περιέγραψε τον χαρακτήρα της ως κάποια που "έχει πολλές πληγές να γιατρέψει", που "δουλεύει περισσότερο με τον εαυτό της" και "αναπτύσσει περισσότερη αυτοπεποίθηση και εμπιστοσύνη στον εαυτό της" με τον να υποστηρίζει τον Σπέκτορ. Πήρε έμπνευση από τις γυναίκες της Μέσης Ανατολής, οι οποίες "έχουν μία ταπεινή και ήρεμη δύναμη μέσα τους", και απέφυγε τις Δυτικές ηθοποιούς, όπως η Αντζελίνα Τζολί που έχει υποδυθεί την τυμβωρύχο Λάρα Κροφτ. Η Καλαμάουι αποκάλεσε την Ελ-Φάουλι μία μαχήτρια του δρόμου και ήθελε τα ακροβατικά της να το αποτυπώνουν αυτό, κάνοντας τα αυθόρμητα και όχι χορογραφημένα ή προσχεδιασμένα. Στο τελευταίο επεισόδιο η Ελ-Φάουλι έγινε η εκδοχή της Scarlet Scarab για το MCU, το προσωρινό άβαταρ της Αιγύπτιας θεάς Θουέρις. Το όνομα αυτό αποκαλύφθηκε από το Marvel.com μετά το τέλος της σειράς. Ο Ντιάμπ τόνισε πως, για την ώρα, δεν πήρε τις δυνάμεις της από τον σκαραβαίο, αλλά τελικά ένιωσε πως αυτό που συμβόλιζε ο χαρακτήρας ήταν πιο σημαντικό από το όνομα της.
 Καρίμ Ελ Χακίμ και Φ. Μάρεϊ Έιμπραχαμ ως Χονσού:Ο Αιγύπτιος θεός του φεγγαριού, είναι ανεπιθύμητος από τους υπόλοιπους θεούς, επειδή προκάλεσε "πόλεμο ανάμεσά τους για αδικίες που έκανε", ωστόσο τους είναι απαραίτητος για να βρουν και να χρησιμοποιήσουν το άβαταρ του, Μάρκ Σπέκτορ. Ο Σλέιτερ τον αποκάλεσε μία "τυραννική και λίγο μοχθηρή και εκδικητική" θεότητα, που είναι επιρρεπής σε εκρήξεις θυμού και αντιμετωπίζει τις δικές του ανασφάλειες, προσθέτοντας ότι τον ενδιέφερε περισσότερο μία εκδοχή του χαρακτήρα που είχε "τις δικές του ηθικές αποτυχίες και αδυναμίες" παρά από έναν χαρακτήρα που ήταν "πάντα σωστός και με ανοσία στα λάθη". Ο Έιμπραχαμ αποκάλεσε τον Χονσού "εξοργιστικό" και "ικανό να κάνει τα πάντα και καταφέρνει να γλιτώνει από τα πάντα". Επίσης, ο Έιμπραχαμ πίστευε ότι ο Χονσού ήταν ανιδιοτελής και πρόθυμος να θυσιάσει τον εαυτό του με τον ίδιο τρόπο που απαιτεί θυσίες από τους άλλους. Ο Ελ Χακίμ ερμήνευσε τον χαρακτήρα στα γυρίσματα, ενώ ο Έιμπραχαμ δίνει τη φωνή του στον χαρακτήρα.
 Ήθαν Χοκ ως Άρθουρ Χάροου:Ένας θρησκευόμενος ζηλωτής και αρχηγός της αίρεσης που έχει σχέση με την Αιγύπτια θεά Αμμούτ, και σχεδιάζει να αποδώσει δικαιοσύνη και κρίση με βάση εγκλήματα του μέλλοντος. Ο Χάροου ήταν το προηγούμενο άβαταρ του Χονσού, πριν τον Σπέκτορ. Ο Χοκ δούλευε παράλληλα με το Άιζακ για να αποδώσει τον Χάροου ως το αντίθετο του Σπέκτορ, θέλοντας να του αποδώσει αντίστροφες πράξεις και συναισθήματα, και αντιμετώπισε τον Χάροου ως μία μίξη ενός μοναχού και ενός γιατρού. Πήρε έμπνευση για την ερμηνεία του από τον αρχηγό αίρεσης, Ντέιβιντ Κορές, τον Κουβανό πρόεδρο Φιντέλ Κάστρο, τον Δαλάι Λάμα, τον Πεντηκοστιανιστή τηλε-ευαγγελιστή Τζίμι Σουάγκαρτ, τον συγγραφέα Λέων Τολστόι, τον φανταστικό χαρακτήρα Νοσοκόμα Ράτσεντ, και τον αξιωματικό των Ναζί και γιατρό Γιόζεφ Μένγκελε, ενώ επίσης αναρωτήθηκε τι θα γινόταν εάν ο συνιδρυτής της Apple ήταν ένας "κακός τύπος". Ο ψυχίατρος, Καρλ Γιουνγκ ήταν επίσης μία έμπνευση, ειδικά όταν ο Χοκ υποδύεται την εκδοχή του Χάροου που είναι ψυχίατρος.
 Άν Ακιντζίριν ως Μπόμπι Κένεντι: Μία Βρετανή αστυνομικός και ακόλουθος της αίρεσης του Χάροου.
 Ντέιβιντ Γκάνλι ως Μπίλι Φιτζέραλντ: Ένας Βρετανός αστυνομικός και ακόλουθος της αίρεσης του Χάροου.
 Καλίντ Αμπντάλα ως Σελίμ: Το άβαταρ του Όσιρις και ηγέτης του συμβουλίου των Εννεάδων.
 Γκασπάρ Ουλιέλ ως Άντον Μόγκαρτ: Ένας πλούσιος συλλέκτης αρχαιοτήτων που ζει στην Αίγυπτο και παλιός συνεργάτης της Λέιλα.
 Αντόνια Σαλίμπ ως Θουέρις: Η Αιγύπτια θεά της γέννας και της γονιμότητας, με κεφάλι ιπποπόταμου, που οδηγεί ψυχές στο Ντουάτ. Η Σαλίμπ δίνει τη φωνή της και την ερμηνεία καταγραφής κίνησης για τον χαρακτήρα.
 Φερνάντα Αντράντε ως Γουέντι Σπέκτορ: Η μητέρα του Μαρκ και σύζυγος του Ελίας.
 Ρέι Λούκας ως Ελίας Σπέκτορ: Ο πατέρας του Μαρκ και σύζυγος της Γουέντι.
 Σοφία Ντάνου και Σαμπά Μουμπάρακ ως Άμμουτ: Η φυλακισμένη Αιγύπτια θεά της κρίσης, την οποία ο Χάροου σχεδιάζει να απελευθερώσει προκειμένου να δώσει την προληπτική της κρίση σε όλη την ανθρωπότητα. Η Ντάνου παρέχει την ερμηνεία στα γυρίσματα, ενώ η Μουμπάρακ δίνει τη φωνή της στον χαρακτήρα.

Ο Σον Σκοτ κάνει συχνές εμφανίσεις στη σειρά ως το ζωντανό άγαλμα, Κρόλεϊ. Επίσης έκτακτη εμφάνιση κάνουν οι Λούσι Θάκερι και Αλεξάντερ Κομπ ως οι συνεργάτες του Γκραντ, Ντόνα και Τζ. Μπ., αντίστοιχα, Η Ντιάνα Μπερμούντες ως Γιατζίλ, το άβαταρ της Αιγύπτιας θεάς της αγάπης Άθωρ, ο Ντέκλαν Χάνιγκαν ως το άβαταρ του Αιγύπτιου θεού της οικογένειας Ώρος, η Χέιλι Κονάντου ως το άβαταρ της Αιγύπτιας θεάς της βροχής Τεφνούτ, η Ναγκίσα Μοριμότο ως το άβαταρ της Αιγύπτιας θεάς του φεγγαριού Ίσις, ο Λόικ Μαμπάνζα ως ο σωματοφύλακας του Μόγκαρτ, Μπεκ, ο Τζόσεφ Μίλσον ως Δρ. Στίβεν Γκραντ από τη φανταστική ταινία Tomb Buster, ενώ ο Μπιλ Μπέκελε υποδύεται τον νεαρό βοηθό του Ρόσερ, ο Κλαούντιο Φαμπιάν Κοντρέρας ως ο μικρός αδελφός του Σπέκτορ, Ράνταλ, και ο Ουσάμα Σόλιμαν ως ο πατέρας της Λέιλα, Αμπντάλα Ελ-Φάουλι.

Επεισόδια
 Νοεπεισοδίου Τίτλος Σκηνοθέτης Συγγραφέας Α' Προβολή

 Παραπομπές 

 Εξωτερικοί σύνδεσμοι 

Moon Knight στο Disney+

Κατηγορία:Αμερικανικές τηλεοπτικές σειρές φαντασίας
Κατηγορία:Τηλεοπτικές σειρές του Disney+
Κατηγορία:Τηλεοπτικές σειρές της Τέταρτης Φάσης του Κινηματογραφικού Σύμπαντος της Marvel
Κατηγορία:Τηλεοπτικές σειρές της Marvel Studios